49 de angajați ai Muzeelor Vaticanului au început o dispută de muncă fără precedent din cauza a ceea ce au descris drept condiții inechitabile și proaste la locul lor de muncă, ceea ce ar putea duce la un proces jenant intentat administrației Papei Francisc.
Angajaţii, în mare parte însoțitori, au trimis o petiție Guvernatoratului Vaticanului - organismul care administrează oraşul-stat Vatican - în care reclamă regulile care generează "condiții de muncă subminând demnitatea și sănătatea fiecărui lucrător", a declarat avocata Laura Sgrò, care îi reprezintă pe petenţi. Regulile la care fac referire aceştia includ ore de lucru suplimentare plătite la tarife mai mici și prevederi insuficiente de sănătate și siguranță, a spus doamna Sgrò.
"Lucrătorii au declanşat această acțiune numai după ce toate cererile și revendicările lor de-a lungul anilor au rămas fără răspuns", a spus ea. Sindicatele nu sunt permise în Vatican. Un purtător de cuvânt al Muzeelor Vaticanului a refuzat să comenteze. Ştirea a fost relatată inițial, duminică, de cotidianul "Il Corriere della Sera".
Cei 49 de lucrători, dintr-un total de aproximativ 700 de angajați la Muzeele Vaticanului, sunt toți cetățeni italieni și lucrează de mulți ani la Vatican. Unul dintre cele mai vizitate muzee din lume, împreună cu Luvru din Paris și British Museum de la Londra, Muzeele Vaticanului deţin o colecție de artă neprețuită și includ renumita Capelă Sixtină a lui Michelangelo.
Petiția reprezintă primul pas oficial într-un proces de conciliere obligatoriu conform legii Vaticanului. Dacă procedura de conciliere eșuează, cazul poate ajunge în faţa unei instanţe de la Vatican. Doamna Sgrò a adăugat că, din cauza absenței schemelor de concediu în legislația muncii de la Vatican, lucrătorilor care au fost lăsați inactivi în timpul pandemiei de COVID-19 din cauza închiderii Muzeelor Vaticanului li se cere acum să restituie salariile plătite în acea perioadă.
"Prin această acțiune dorim să fim constructivi, sperăm că aceasta se poate dovedi o ocazie potrivită pentru o regândire generală a regulilor muncii de la Vatican", a spus Laura Sgrò.